Referat fra møte i Sandefjord Rotary Klubb 17. januar 2017:

President Ragnhild ønsket velkommen, og fikk samtykke til samarbeid med Rotary Øst om kandidat til RYLA-seminar.

3-minutt ved Atle som snakket om tid.

Kveldens hovedpost var ur-ego ved Per Fevang, noe han gruet og gledet seg til.

Per ble født 20.4.1940 på onkelens prestegård i Sigdal, fordi familien, som bodde i Oslo, var evakuert som følge av tyskernes innmarsj og rykter om bombing. Han vokste opp med to eldre brødre, og gikk først på Ullevål skole, og siden på Nordstrand Høyere. Der ble han sosialist, og nektet å ta eksamen. Han dro i stedet til sjøs og ble ute ett år. Fine opplevelser, men tok til fornuft og tok artium som privatist, og deretter medisinstudier i Utrecht, Nederland. 7 år, og så praksis på Radium’en og i Hammerfest, hvor han traff sin Magnhild. De har to sønner, også leger, og 4 barnebarn. Per og Magnhild har også oppdratt to nieser, som mistet sine foreldre tidlig, og disse har gitt dem 3 barnebarn.

Etter en tid i Oslo, flytter familien til Sandefjord i 1977. Per vil behandle hele mennesket, og åpner alminnelig privatpraksis. Tilknytningen til Sandefjord er via moren som var født Hasle. Med vanlig praksis og legevakt i helgene, hendte det han ble sliten og trøtt, og Per fortalte at han en gang etter et hjemmebesøk hadde lagt fra seg hundre kroner på kommoden, men da ropte pasienten: «det er da jeg som skal betale!»

Per hadde utferdstrang, og takket være forståelsesfull kone, kunne han reise ut som Røde Kors-lege til både Filipinene, Pakistan og Etiopia. Sterke, rike opplevelser. Senere tilbake til Afrika, til Kenya, i forbindelse med forskning på malaria og bruk av omega 3, forskning initiert ved Jahres fabrikker og direktør Ivar Bjørnland, tidligere medlem hos oss. Forskningsresultatene var dessverre noe nedslående. - Tilbake til allmenn-praksis, men blir også trukket inn i teamet ved Nygård Sykehjem som forestår palliativ behandling. Her berømmet han for øvrig presten Vincent Hagerups rolle.

Per, som nå er pensjonist, er en aktiv mann med stor interesse og engasjement for klassisk musikk, seiling, trebåter, han har hytte, og han spiller fortsatt tennis to ganger i uken.

Rotarymedlem siden 1985, et medlemskap som har gitt ham mye.

Ref. v/Atle Sandberg